CELEX: 32022D0335
Language: hu
Date: 2022-02-28 00:00:00
Title: A Tanács (KKBP) 2022/335 határozata (2022. február 28.) az ukrajnai helyzetet destabilizáló orosz intézkedések miatt hozott korlátozó intézkedésekről szóló 2014/512/KKBP határozat módosításáról

2022.2.28.   
               
               
                  HU
               
               
                  Az Európai Unió Hivatalos Lapja
               
               
                  L 57/4
               
            
         A TANÁCS (KKBP) 2022/335 HATÁROZATA
         (2022. február 28.)
         az ukrajnai helyzetet destabilizáló orosz intézkedések miatt hozott korlátozó intézkedésekről szóló 2014/512/KKBP határozat módosításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 29. cikkére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A Tanács 2014. július 31-én elfogadta a 2014/512/KKBP határozatot (1).
                  
               
                     (2)
                  
                  
                     Az Unió továbbra is töretlenül támogatja Ukrajna szuverenitását és területi integritását.
                  
               
                     (3)
                  
                  
                     Az Oroszországi Föderáció elnöke 2022. február 24-én Ukrajnában folytatandó katonai műveletet jelentett be, és az orosz fegyveres erők támadást indítottak Ukrajna ellen. E támadás Ukrajna területi integritásának, szuverenitásának és függetlenségének nyilvánvaló megsértését jelenti.
                  
               
                     (4)
                  
                  
                     Az Európai Tanács a 2022. február 24-i következtetéseiben a lehető leghatározottabban elítélte az Oroszországi Föderáció által Ukrajnával szemben provokáció nélkül indított, indokolatlan katonai agressziót. Jogellenes katonai lépéseivel Oroszország súlyosan megsérti a nemzetközi jogot és az ENSZ Alapokmányában foglalt elveket, valamint aláássa az európai és globális biztonságot és stabilitást. Az Európai Tanács felhívott egy újabb, egyedi és gazdasági szankciókat tartalmazó szankciós csomag sürgős előkészítésére és elfogadására.
                  
               
                     (5)
                  
                  
                     Tekintve a helyzet súlyosságát és Oroszországnak az ukrajnai helyzetet destabilizáló intézkedéseire reagálva helyénvaló a pénzügyi és a légi közlekedési ágazatra vonatkozó, további korlátozó intézkedések bevezetése.
                  
               
                     (6)
                  
                  
                     Mindenekelőtt helyénvaló megtiltani az Orosz Központi Bankkal folytatott minden ügyletet.
                  
               
                     (7)
                  
                  
                     Ezen túlmenően a tagállamoktól meg kell követelni, hogy tagadják meg az orosz légi fuvarozók – köztük a forgalmazó légi fuvarozók – által üzemeltetett légi járművektől, továbbá bármely, Oroszországban nyilvántartásba vett légi járműtől és bármely, orosz természetes vagy jogi személy tulajdonát képező, által bérelt vagy más módon ellenőrzött, nem Oroszországban nyilvántartásba vett légi járműtől a területükre történő leszállásra, az onnan történő felszállásra vagy a területük felett történő átrepülésre vonatkozó engedélyt.
                  
               
                     (8)
                  
                  
                     Bizonyos intézkedések végrehajtása érdekében az Unió további fellépése szükséges.
                  
               
                     (9)
                  
                  
                     A 2014/512/KKBP határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            A 2014/512/KKBP határozat a következőképpen módosul:
            
                        1.
                     
                     
                        Az 1a. cikk a következő bekezdésekkel egészül ki:
                        
                           „(4)   Tilos az Orosz Központi Bank tartalékainak és vagyoni eszközeinek kezelésével kapcsolatos ügyletek bonyolítása, ideértve az Orosz Központi Bank nevében vagy irányítása szerint eljáró bármely jogi személlyel, szervezettel vagy szervvel folytatott ügyleteket.
                        
                        
                           (5)   A (4) bekezdéstől eltérve, az illetékes hatóságok engedélyezhetnek egy adott ügyletet, feltéve, hogy az az egész Unió vagy az érintett tagállamok pénzügyi stabilitásának biztosításához feltétlenül szükséges.
                        
                        
                           (6)   Az érintett tagállam az (5) bekezdés szerinti engedély megadására irányuló szándékáról haladéktalanul tájékoztatja a többi tagállamot és a Bizottságot.”
                        
                     
                  
                        2.
                     
                     
                        A szöveg a 4d. cikk után a következő cikkekkel egészül ki:
                        
                           „4e. cikk
                           
                              (1)   A tagállamok a nemzeti szabályaiknak és joguknak megfelelően, valamint a nemzetközi joggal – különösen a vonatkozó nemzetközi polgári légi közlekedési megállapodásokkal – összhangban megtagadják az orosz légi fuvarozók által – akár helymegosztásra vagy üléshelybérletre vonatkozó megállapodásokat alkalmazó forgalmazó fuvarozóként – üzemeltetett bármely légi jármű, bármely, Oroszországban nyilvántartásba vett légi jármű, valamint bármely orosz természetes vagy jogi személy, szervezet vagy szerv tulajdonát képező, által bérelt vagy más módon ellenőrzött, nem Oroszországban nyilvántartásba vett minden légi jármű számára az Unió területén való leszállásra, az Unió területéről való felszállásra, illetve az Unió területe feletti átrepülésre vonatkozó engedélyt.
                           
                           
                              (2)   Az (1) bekezdés a kényszerleszállás vagy kényszerhelyzetben végzett átrepülés esetében nem alkalmazandó.
                           
                           
                              (3)   Az (1) bekezdéstől eltérve, az illetékes hatóságok engedélyezhetik egy légi jármű számára az Unió területén való leszállást, az Unió területéről való felszállást, illetve az Unió területe feletti átrepülést, amennyiben az illetékes hatóságok megállapították, hogy az ilyen leszállás, felszállás vagy átrepülés humanitárius okokból vagy az e határozat célkitűzéseivel összhangban álló egyéb célból szükséges.
                           
                           
                              (4)   Az érintett tagállam vagy tagállamok a (3) bekezdés szerint megadott valamennyi engedélyről az engedély megadását követő két héten belül tájékoztatja/tájékoztatják a többi tagállamot és a Bizottságot.
                           
                        
                        
                           4f. cikk
                           
                              (1)   A Bizottság által az (EU) 2019/709 végrehajtási határozata alapján kinevezett hálózatirányítónak támogatnia kell a Bizottságot és tagállamait a 4e. cikk végrehajtásának és az annak való megfelelésnek a biztosításában. A hálózatirányítónak különösen el kell utasítania a légijármű-üzembentartók által benyújtott minden olyan repülési tervet, amely azt jelzi, hogy az Unió területe felett olyan tevékenységeket kívánnak végezni, amely e határozat rendelkezései vagy más hatályos biztonsági és védelmi intézkedések megsértésének minősül, oly módon, hogy a pilóta ne kapjon engedélyt a repülésre.
                           
                           
                              (2)   A hálózatirányítónak a repülési tervek elemzése alapján rendszeresen jelentést kell benyújtania a Bizottságnak és a tagállamoknak a 4e. cikk végrehajtásáról.”
                           
                        
                     
                  
                        3.
                     
                     
                        A 8. cikk helyébe a következő szöveg lép:
                        
                           „8. cikk
                           Tilos az olyan tevékenységekben való tudatos vagy szándékos részvétel, amelyeknek célja vagy hatása az e határozatban foglalt tilalmak megkerülése, ideértve a szóban forgó tilalmak hatálya alá tartozó természetes vagy jogi személyek, szervezetek vagy szervek helyetteseként való eljárást, vagy az e határozatban meghatározott kivételek felhasználásával a javukra történő eljárást.”
                        
                     
                  
         
            2. cikk
            Ez a határozat az Európai Unió Hivatalos Lapjában való kihirdetésének napján lép hatályba.
         
         
            Kelt Brüsszelben, 2022. február 28-án.
            
               
                  a Tanács részéről
               
               
                  az elnök
               
               J.-Y. LE DRIAN
            
         
         
            (1)  A Tanács 2014/512/KKBP határozata (2014. július 31.) az ukrajnai helyzetet destabilizáló orosz intézkedések miatt hozott korlátozó intézkedésekről (HL L 229., 2014.7.31., 13. o.).